|  |  |
| --- | --- |
| Liite TEM:n tiedotteeseen 2.7.2021 tehdyistä päätöksistä investointitukipäätöksistä |  |

**Hankekuvaukset: Kivihiilen energiakäytöstä luopumista nopeuttavat hankkeet**

Kivihiilen käyttö on Suomessa vuonna 2019 annetun lain mukaan kielletty sähkön tai lämmön tuotannon polttoaineena 1.5.2029 alkaen. Hallitusohjelman mukaisesti kivihiilestä viimeistään vuonna 2025 luopuvien yritysten ja yhteisöjen kivihiiltä korvaavien investointien käynnistymistä voidaan tukea erillisellä kannustimella.

Työ- ja elinkeinoministeriö myönsi 1.12.2020 neljälle hakijalle yhteensä 7 715 880 euroa kivihiilen energiakäytöstä luopumista nopeuttavien hankkeiden investointitukea. TEM teki vielä 2.7.2021 päätökset kolmen muun hankkeen tukemisesta yhteensä 22 829 282 eurolla. Tukea sai näin seitsemän eri hanketta yhteensä 30 545 162 euroa. Tukihaku on nyt suljettu.

**TEM:n 01.072021 tekemät päätökset tuettavista hankkeista**

**Keran ilma-vesilämpöpumppulaitos Espooseen (Fortum Power and Heat Oy)**

Fortum Power and Heat Oy suunnittelee noin 20 MW ilma-vesilämpöpumppulaitosta, joka yhdistettäisiin Keran alueen kiinteistöille lämpöä jakavaan matalalämpöverkkoon ja Espoon kaukolämpöverkkoon. Investoinnissa käyttöön otettavat uudet ratkaisut liittyvät teollisen mittakaavan ilma-vesilämpöpumppu-laitoksen kytkemiseen matalalämpö- ja kaukolämpöverkkoihin sekä ilma-vesilämpöpumppulaitoksen käyttöön kylmässä ilmastossa. Investoitava laitos vähentäisi kivihiilen käyttöä Espoon Suomenojan sähkön- ja kaukolämmön yhteistuotantolaitoksella vuosittain 106 gigawattituntia ja edistäisi hiilen energiakäytöstä luopumista Espoon, Kauniaisten ja Kirkkonummen energiankäyttöalueella nopeutetusti vuoden 2025 loppuun mennessä. Myönnetty tuki on 6 196 000 euroa.

**Lisätietoja:**

New Solutions -yksikön johtaja, Thomas Ekholm, Suomen lämmitys- ja jäähdytysliiketoiminta, Fortum, puh: 040 828 0777

**Datakeskusten lämmöntalteenotto Espooseen ja Kirkkonummelle (Fortum Power and Heat Oy)**

Fortum Power and Heat Oy suunnittelee kaukolämpöverkkoalueelleen datakeskusten lämmöntalteenotto-hanketta, jonka ensimmäisen vaiheen hukkalämpöä hyödyntävät, yhteensä noin 60 MW lämpöpumppu-laitokset rakennettaisiin Espooseen ja Kirkkonummelle. Yhdistämällä lämpöpumppulaitokset Espoon, Kauniaisten ja Kirkkonummen kaukolämpöverkkoon investointi antaa mahdollisuuden käyttää datakeskuksen hukkalämpöä suuressa mittakaavassa kaukolämmön tuotantoon. Investointi on osa suurempaa kokonaisuutta, joka vähentää kivihiilen käyttöä Espoon Suomenojan sähkön- ja kaukolämmön yhteistuotantolaitoksella vuosittain yli 600 gigawattituntia ja edistää hiilen energiakäytöstä luopumista Espoon, Kauniaisten ja Kirkkonummen energiankäyttöalueella nopeutetusti vuoden 2025 loppuun mennessä. Myönnetty tuki on 8 234 000 euroa.

**Lisätietoja:**

Strategiajohtaja, Heikki Keskiväli, Suomen lämmitys- ja jäähdytysliiketoiminta, Fortum, puh: 040 563 7308

**Bio-CHP -laitos Vaasaan (Vaasan Voima Oy)**

Vaasan Voima Oy suunnittelee lämpövarastoon liitettyä ja biomassaa käyttävää yhdistettyä sähkön- ja lämmöntuotantolaitosta Vaasaan. Laitoksen lämmöntuotannon kapasiteetti on 85 MW ja sähköntuotannon kapasiteetti 23 megawattia. Lämpövarastoon yhdistettynä laitosta voidaan ajaa sähkön markkinatarpeen vaihteluiden mukaisesti. Investointihanke vähentäisi kivihiilen käyttöä Vaasan kaupungin kaukolämmön tuotannossa vuosittain 806 gigawattituntia ja edistäisi hiilen energiakäytöstä luopumista nopeutetusti Vaasan energiankäyttöalueella v. 2025 loppuun mennessä. Myönnetty tuki on 8 399 282 euroa.

**Lisätietoja:** Toimitusjohtaja, Mats Söderlund, Vaasan Voima Oy, puh: 050 428 3757

**Aiemmin (1.12.2020) tehdyt päätökset tuettavista hankkeista**

**Vermon ilma-vesilämpöpumppulaitos (Fortum Power and Heat Oy)**

Fortum Power and Heat Oy suunnittelee kaukolämpöverkkoon yhdistetyn 11 MW ilma-vesilämpöpumppulaitoksen rakentamista Vermoon Espooseen. Investoinnissa demonstroidaan ratkaisuja, jotka liittyvät ilma-vesilämpöpumppulaitoksen käyttöön valitussa kokoluokassa, laitoksen kytkemiseen kaukolämpöverkkoon sekä ilma-vesilämpöpumppujen käyttöön kylmässä ilmastossa. Jos ilma-vesilämpöpumppulaitos todetaan teknistaloudellisesti toimivaksi, voivat suuret ilma-vesilämpöpumput olla potentiaalinen vaihtoehto uusiutuvan kaukolämmön tuotantoon myös laajemmin Espoossa ja muualla Suomessa. Investoitava laitos korvaa kivihiilen käyttöä Suomenojan yhteistuotantolaitokselle 92 GWh vuodessa ja edistää kivihiilen energiakäytöstä luopumista Espoossa vuoden 2025 loppuun mennessä. Myönnetty tuki on 3 060 000 euroa.

**Lisätietoja:**Manager of New Solutions Thomas Ekholm, Fortum Power and Heat Oy, puh. 040 828 0777

**Naantalin voimalaitoksen nelosyksikön hukkalämmön hyödyntämiseen ja meriveden lämmön talteenottoon (Turun Seudun Energiantuotanto Oy)**

Turun Seudun Energiantuotanto Oy rakentaa 10 MW lämpöpumppulaitoksen Naantalin voimalaitoksen yhteyteen. Lämpöpumppu hyödyntää voimalaitoksen nelosyksikön hukkalämpöjä ja lisäksi kesäaikaan meriveden lämpöä. Investoinnin seurauksena kivihiilen käyttö energiantuotannossa pienenee 62 GWh vuodessa. Hanke on osa Turun Seudun Energiantuotanto Oy:n aikaistettua investointiohjelmaa, jolla pyritään lopettamaan kivihiilen käyttö Turun seudun energiantuotannossa vuoteen 2025 mennessä. Myönnetty tuki on 1 938 180 euroa.

**Lisätietoja:**toimitusjohtaja Maija Henell, Turun Seudun Energiantuotanto Oy, puh. 044 723 7152

**Lämmön talteenotto Påttin jätevedenpuhdistamon jätevedestä (Vaasan Sähkö Oy)**

Vaasan Sähkö Oy suunnittelee jäteveden hukkalämpöä hyödyntävän 8 MW lämpöpumppulaitoksen rakentamista Påttin jätevedenpuhdistamon yhteyteen Vaasaan kaukolämmöntuotantoa varten. Lämpöpumppulaitos kytkettäisiin lämpöverkkoon, jossa on tuotannon joustavuutta lisäävä suuren kokoluokan lämpövarasto. Investoitava lämpöpumppulaitos korvaisi vuosittain 49 GWh kivihiiltä ja olisi osa Vaasan suunnitelmaa siirtyä pois kivihiilen käytöstä energiantuotannossaan vuoden 2025 loppuun mennessä. Myönnetty tuki on 1 857 700 euroa.

**Lisätietoja:**kaukolämpöyksikön johtaja Markus Tuomala, Vaasan Sähkö Oy, puh. 050 301 5063

**Lämmön talteenotto Wärtsilä Smart Technology Hubin hukkalämmöistä (Vaasan Sähkö Oy)**

Vaasan Sähkö Oy suunnittelee 3 MW lämpöpumppulaitosta Vaasaan. Lämmönlähteenä hyödynnetään Wärtsilä Smart Technology Hubin moottorien koeajoissa syntyvää jäähdytyslämpöä. Moottorien jäähdytysveden lämpö varastoidaan omaan erilliseen lämpövarastoon, josta se otetaan käyttöön lämpöpumppulaitoksen avulla tarpeen mukaan kaukolämmöntuotannossa. Investoitava lämpöpumppulaitos korvaisi vuosittain 18 GWh kivihiiltä ja olisi osa Vaasan suunnitelmaa siirtyä pois kivihiilen käytöstä energiantuotannossaan vuoden 2025 loppuun mennessä. Myönnetty tuki on 860 000 euroa.

**Lisätietoja:**   
kaukolämpöyksikön johtaja Markus Tuomala, Vaasan Sähkö Oy, puh. 050 301 5063